Na osnovu člana 23 stav 5 i člana 38 Zakona o lokalnoj samoupravi ("Službeni list Crne Gore", broj 02/18, 34/19, 38/20, 50/22, 84/22), člana 16 stav 5 i člana 46 Statuta Opštine Rožaje ("Službeni list Crne Gore - Opštinski propisi" br.038/18 i 016/21), Skupština opštine Rožaje, na sjednici održanoj dana 28.05.2024.godine, donijela je

**ODLUKU**

**O PEČATIMA OPŠTINE ROŽAJE**

**I. OPŠTE ODREDBE**

**Član 1**

Ovom Odlukom uređuje se način izrade, upotrebe, čuvanja i uništavanje pečata i štambilja i druga pitanja koja se odnose na njihovu upotrebu.

**Član 2**

Opština i njeni organi imaju pečat i štambilj.

Pečat služi za potvrđivanje autentičnosti akata na koje se stavlja.

Štambilj služi za potvrdu i ovjeru prijema podnesaka.

**Član 3**

Pečat imaju:

1. Opština ;

2. Predsjednik Opštine ;

3. Skupština Opštine ;

4. Glavni administrator;

5. Organi lokalne uprave;

6. Stručne službe;

7. Mjesne zajednice.

**Član 4**

Svi izrazi upotrijebljeni u ovoj odluci za fizička lica u muškom rodu podrazumijevaju iste izraze za fizička lica u ženskom rodu.

**II. PEČAT OPŠTINE**

**Član 5**

Pečatom Opštine ovjeravaju se akti koje potpisuje predsjednik Opštine u vršenju funkcije predstavljanja i zastupanja Opštine, povelje, diplome, zahvalnice, protokoli, nagrade i druga priznanja i drugi akti koji proističu iz rada Opštine.

Pečat Opštine je okruglog oblika, prečnika 32 mm i sadržine: Crna Gora, Opština Rožaje a u sredini pečata je grb Opštine.

**III. PEČAT ORGANA, ORGANA LOKALNE UPRAVE I DRUGIH SUBJEKATA**

**Član 6**

Pečatom predsjednika Opštine ovjeravaju se akti predsjednika, potpredsjednika,menadžera, organa i službi predsjednika i radnih tijela koje osniva ili obrazuje predsjednik.

Pečatom Skupštine opštine ovjeravaju se akti Skupštine, radnih tijela koje osniva ili obrazuje Skupština , kao I akti koja potpisuje predsjednik ili sekretar Skupštine.

Pečatom Glavnog administratora ovjeravaju se akti glavnog administratora i ovlašćenih službenih lica za vođenje upravnog postupka.

Pečatom organa uprave i službi ovjeravaju se akti kojima ti organi i službe odlučuju ili službeno komuniciraju sa drugim organima, službama, pravnim i fizičkim licima i akti ovlašćenih službenih lica za vođenje upravnog postupka.

Pečatom mjesne zajednice ovjeravaju se akti mjesne zajednice.

Pečat organa Opštine i organa lokalne uprave, pored elemenata iz člana 5 stav 2 sadrži i naziv organa.

**Član 7**

Opština i njeni ogani mogu imati više primjeraka pečata iste veličine, zavisno od obima i vrste poslova koje obavljaju.

U slučaju iz stava 1 ovog člana, pečati su istovjetne sadržine i obilježavaju se arapskim rednim brojevima u sredini.

Broj pečata označenih arapskim rednim brojem i vrsta akata koji se tim pečatima ovjerava utvrđuje posebnim rješenjem.

**Član 8**

Organi lokalne uprave Opštine mogu imati mali pečat.

Mali pečat je prečnika 23 mm i sadrži: naziv i sjedište organa i grb Opštine u sredini.

Mali pečat koristi se za pečatiranje legitimacija, putnih naloga, poziva, dostavnica i slično.

O potrebi postojanja malog pečata odlučuje starješina organa lokalne uprave.

**Član 9**

Nadležni Organ opštine za ovjeru potpisa, rukopisa i prepisa ima pečat za suvi otisak.

**Član 10**

Opština i njeni organi imaju štambilj za evidentiranje akata (prijemni) i štambilj za otpremanje službene pošte (otpremni).

Prijemni štambilj Opštine, organa i organa lokalne uprave je pravougaonog oblika, dimenzija 30 x 70 mm sa tekstom "Opština Rožaje” sa mjestom za broj, datum, oznaku organizacione jedinice i naznakom: primljeno i broj priloga.

Otpremni štambilj opštine i organa lokalne uprave je pravougaonog oblika, dimenzija 30x70 mm sa tekstom "Crna Gora, Opština Rožaje, sa mjestom za broj akta i datum njegovog evidentiranja**.**

**Član 11**

Mjesna zajednica ima pečat i štambilj.

Pečat MZ je okruglog oblika, prečnika 32 mm i sadržine: Opština Rožaje, naziv mjesne zajednice i grbom opštine u sredini.

**IV. IZRADA PEČATA**

**Član 12**

Pečati se izrađuju od gume ili drugog odgovarajućeg materijala.

Pečate izrađuje privredni subjekat registrovan za obavljanje poslova izrade pečata (u daljem tekstu: pečatoreznica) koga ovlasti organ lokalne uprave Opštine nadležan za poslove obezbjeđenja pečata za potrebe organa, organa lokalne uprave i službi Opštine (u daljem tekstu: nadležni organ).

**Član 13**

Predsjednik Opštine, Predsjednik Skupštine, ili starješina organa lokalne uprave ili službe, podnosi zahtjev za izradu pečata nadležnom organu, sa podacima o njihovoj veličini, broju i sadržini.

U slučaju potrebe za više pečata označenih arapskim brojevima, uz zahtjev podnosi se i rješenje iz člana 7 stav 3 ove odluke.

Nadležni organ donosi rješenje o izradi pečata i dostavlja ga pečatoreznici.

**Član 14**

Pečatoreznica je dužna da nadležnom organu dostavi izrađeni pečat i matricu koja je služila za njegovu izradu.

Pečatoreznica je dužna da izrađeni pečat i matricu iz stava 1 ovog člana obezbjedi od krađe i zloupotrebe do predaje nadležnom organu.

Probne ili neuspjele primjerke pečata pečatoreznica je dužna da uništi u prisustvu ovlašćenog službenika nadležnog organa, o čemu se sastavlja zapisnik.

**V. UPOTREBA I ČUVANJE PEČATA**

**Član 15**

Pečat se, po pravilu, stavlja sa lijeve strane, pored potpisa lica ovlašćenog za potpisivanje.

**Član 16**

Pečat se upotrebljava u službenim prostorijama organa, organa uprave i službi Opštine, kao i mjesnih zajednica, i ostalih subjekata iz člana 3 ove odluke.

Izuzetno, za vršenje određenih službenih radnji, pečat se može upotrebljavati i van službenih prostorija. U slučaju iz stava 2 ovog člana, odobrenje daje lice ovlašćeno i odgovorno za upotrebu pečata.

# Član 17

Za čuvanje i upotrebu pečata Opštine i pečata predsjednika Opštine odgovoran je predsjednik Opštine ili lice koje on ovlasti.

Za čuvanje i upotrebu pečata Skupštine opštine, odgovoran je sekretar skupštine ili lice koje on ovlasti

Za čuvanje iI upotrebu pečata Glavnog administrator, odgovoran je Glavni administrator ili lice koje on ovlasti.

Za čuvanje i upotrebu pečata organa lokalne uprave i službi odgovoran je starješina organa i službe ili lice koje ovlasti starješina organa, odnosno službe.

Za čuvanje i upotrebu pečata Mjesne zajednice odgovoran je predsjednik Mjesne zajednice , odnosno lice koje on ovlasti.

**VI. DUŽNOST OVLAŠĆENIH LICA**

**Član 18**

Lice ovlašćeno za upotrebu i čuvanje pečata dužno je da čuva pečat na način kojim se onemogućava njegovo neovlašćeno korišćenje.

**Član 19**

Ovlašćenje i odgovornost za čuvanje i upotrebu pečata utvrđuje se posebnim rješenjem organa, organa uprave, službe ili drugog subjekta iz člana 3 ove Odluke.

U slučaju prenošenja ovlašćenja i odgovornosti za čuvanje i upotrebu pečata, primopredaja pečata vrši se zapisnički. Rješenja iz stava 1 i 2 ovog člana dostavljaju se nadležnom organu.

**VII. UNIŠTAVANJE PEČATA**

**Član 20**

Pečat koji je zbog istrošenosti, oštećenosti ili iz drugih razloga neupotrebljiv, uništava se.

Smatra se da je pečat neupotrebljiv kada se ne vidi jasno tekst koji nastaje otiskom pečata.

**Član 21**

U slučaju promjene koja utiče na sadržinu pečata (statusne promjene, promjene naziva ili sjedišta i sl.), lice ovlašćeno za čuvanje i upotrebu pečata dužno je da preda pečat nadležnom organu radi uništavanja, u roku od tri dana od dana nastanka promjene.

**Član 22**

Nestanak pečata prijavljuje se nadležnom organu i oglašava nevažećim u "Službenom listu Crne Gore". Nestali pečat smatra se nevažećim od dana oglašavanja.

**Član 23**

Uništavanje pečata vrši komisija koju obrazuje starješina nadležnog organa. Uništavanje gumenog pečata vrši se njegovim spaljivanjem a pečat za suvi otisak uništava se mehaničkim putem, skidanjem teksta pečata.

**Član 24**

Komisija za uništavanje pečata sačinjava zapisnik o uništavanju pečata koji sadrži: naziv organa/službe kojoj pripada pečat, datum kada je pečat uništen, broj primjeraka pečata, njihove oznake, redni broj pod kojim je upisan u evidenciju o pečatima i način uništavanja.

Zapisnik iz stava 1 ovog člana potpisuje predsjednik i članovi komisije.

**VIII. EVIDENCIJA**

**Član 25**

Evidenciju izrađenih pečata, uništenih i oglašenih nevažećim, i evidenciju o licima kojima je povjerena upotreba I čuvanja pečata vodi nadležan organ Opštine .

Evidencija sadrži naročito: broj i datum akta kojim je pečat naručen i naloga za izradu pečata, veličinu pečata, otisak pečata, broj primjeraka svakog pečata, oznake na pečatu, razlog i datum prestanka upotrebe pečata i potpis službenika zaduženog za čuvanje i upotrebu pečata, datum kada je pečat uništen i broj zapisnika o uništavanju pečata.

Nestanak pečata odmah se prijavljuje nadležnom organu i oglašava nevažećim u "Službenom listu Crne Gore".

Nestali pečat smatra se nevažećim od dana oglašavanja, a u slučaju kasnijeg pronalaženja pečata ista će se uništiti u skladu sa ovom odlukom.

**IX. KAZNENE ODREDBE**

**Član 26**

Kaznene odredbe predviđene su Zakonom o državnom pečatu i pečatima državnih organa(“Službeni List Crne Gore”, br.53/16).

**X. ZAVRŠNE ODREDBE**

**Član 27**

Ova Odluka stupa na snagu osmog dana od dana objavljivanja u “Službenom listu Crne Gore-Opštinski propisi”.

Broj: 02-016/24-152

Rožaje, 29.05.2024. godine

**SKUPŠTINA OPŠTINE ROŽAJE**

Predsjednik Skupštine,

Almir Avdić, s. r.