Na osnovu člana 20 i člana 25 tačka 2, Zakona o poljoprivredi i ruralnom razvoju (“Službeni list CG”, br. 56/09, 18/11, 40/11, 34/14, 1/15, 30/17 i 51/17 i 59/21), člana 27 stav 1 tačka 22, Zakona o lokalnoj samoupravi (“Sl. list CG”, br. 2/18, 34/19 i 38/20, 50/22 i 84/22) i člana 46 stav1 tačka 2 Statuta opštine Rožaje (“Službeni list CG - opštinski propisi”, br. 38/18, 16/21), Skupština opštine Rožaje, uz saglasnost Ministarstva poljoprivrede, šumarstva i vodoprivrede CG, na sjednici održanoj 28.05.2024.godine, donijela je

ODLUKU

o podsticajima i investiranju u razvoj poljoprivrede na području opštine Rožaje

I. OPŠTE ODREDBE

Član 1

Ovom Odlukom propisuju se vrste podsticaja za podršku investicijama u razvoj poljoprivrede (u daljem tekstu: podsticaji), uslovi i način ostvarivanja prava na podsticaje, kao i obaveze korisnika podsticaja na teritoriji opštine Rožaje.

Član 2

Podsticaji obuhvataju finansijsku podršku aktivnostima koji se odnose na investicije u poljoprivredi u svrhu: povećanja kvaliteta i konkurentnosti poljoprivrednih proizvoda, usmjeravanja proizvođača tržišnim uslovima i standardima, povećanja broja zaposlenih u poljoprivredi, povećanja iskorišćenosti poljoprivrednih resursa i kvalitetnijeg života u ruralnim oblastima.

Član 3

Sredstva za podsticaj razvoja poljoprivrede obezbjeđuju se iz Budžeta opštine Rožaje.

Budžetom opredijeljena sredstva podsticaja raspoređuju se korisnicima prema Planu korišćenja sredstava za podsticanje razvoja poljoprivrede (u daljem tekstu: Plan), koji donosi organ lokalne uprave nadležan za poslove poljoprivrede (u daljem tekstu: nadležni organ)

Plan se donosi za svaku godinu posebno.

Plan sadrži podatke o ukupnom iznosu opredijeljenih sredstava za podsticaj na godišnjem nivou.

Planom se vrši odabir prioritetnih oblasti poljoprivrede za podsticaj u toj godini. Planom se precizno utvrdjuju vrste, mjera, iznosi i obim podrške, kao i razlozi i ciljevi. Odredjuje se krajnji datum raspisivanja javnih poziva kao i propisuju kriteriji i procedura njihove realizacije.

Član 4

Sredstva podsticaja se dodijeljuju na osnovu javnog poziva (konkursa) za dodijelu podrške, koji se mogu objavljivati dva-tri puta u toku jedne godine, u najmanje jednom dnevnom listu, na oglasnoj tabli i web sajtu Opštine.

Pravo na sredstva podsticaja imaju svi registrovani poljoprivredni proizvođač sa urednim prebivalištem na području opštine Rožaje.

O ostvarivanju prava na podsticaje odlučuje opštinski organ nadležan za poslove poljoprivrede i ruralnog razvoja na način i postupku predviđenim ovom Odlukom.

II VRSTE PODSTICAJA

Član 5

Pravo na sredstva podsticaja u poljoprivredi korisnici ostvaruju kroz sljedeće vrste podsticaja:

1. podrška unapređenju stočarske proizvodnje;
2. podrška razvoju tržišne proizvodnje mesa i mlijeka;
3. podrška ratarske i povrtarske proizvodnje;
4. podrška organizovanju i razvoju organske poljoprivredne proizvodnje;
5. podrška proizvodnji i razvoju voćarstva;
6. podrška proizvodnji ljekovitog i aromatičnog bilja;
7. podrška korišćenju planinskih pašnjaka;
8. podrška promociji poljoprivrednih proizvoda i poljoprivrede, i edukacija;

9. podrška unapređenju pčelarstva;

10. podrška razvoju slatkovodnog ribarstva;

11. podrška razvoju lovstva

12. podrška analizi pedoloških profila zemljišta;

13. podrška u pokretanju poslovanja mladih poljoprivrednih proizvođača;

14. podrška u izgradnji, rekonstrukciji i adaptaciji poljoprivrednih objekata;

15. podrška u nabavci poljoprivredne mehanizacije, mašina i opreme;

16. podrška razvoju ruralnog turizma;

17. podrška u upravljanju rizicima u poljoprivredi;

18. participacija u osiguranju poljoprivrednim proizvođačima;

19. podrška vodosnadbijevanju ruralnih područja;

20. podrška razvoju seoskog turizma.

**(1) Podrška unapređenju stočarske proizvodnje**

**Član 6**

Podrška stočarskoj proizvodnji se ostvaruje obezbjeđivanjem:

- premije po grlu za krave i priplodne junice;

- premije po grlu za ovce i koze;

- premije za uzgoj svinja;

- premije za uzgoj koka nosilja;

- premije za tov junadi;

- pomoć u izgradnji, rekonstrukciji ili adaptaciji objekata za uzgoj stoke kao i objekta za skladištenje stočne hrane,

- pomoć u nabavci rasnih priplodnih grla,

- pomoć u nabavci mehanizacije, mašina, opreme, uredjaja, instalacija i dr.

**Uslovi prihvatljivosti**

U govedarstvu razvojna premija obuhvata sva ona gazdinstva koja gaje minimum tri krave i priplodne junice imaju najmanje 0,5 ha poljoprivrednog zemljišta.

Kriterijum je ispunjen ako gazdinstvo drži taj broj grla minimalno 6 mjeseci, ako su životinje

obilježene i ako je gazdinstvo upisano u Registar poljoprivrednih gazdinstava u Ministarstvu.

U kozarstvu i ovčarstvu razvojna premija obuhvata sva ona gazdinstva koja gaje minimum 30 grla

ovaca odnosno 20 grla koza u stadu.

U svinjogojstvu podrška obuhvata gazdinstva do pet grla.

Premija se odnosi na sva grla registrovana u poljoprivrednom gazdinstvu.

Premije za uzgoj koka nosilja mogu ostvariti registrovani poljoprivredni proizvođači koji posjeduju

minimalno 1000 koka nosilja.

Iznos visine premija i pomoći utvrdjivati će se godišnjim Planovima korišćenja sredstava za podsticaj razvoja poljoprivrede, posebno za svaku godinu i to srazmjerno i u skladu iznosom budžetom opredijeljenih sredstava za tu godinu.

Kriterijum je ispunjen ako gazdinstvo drži taj broj minimalno šest mjeseci, ako su životinje

obilježene i ako je gazdinstvo upisano u Registar poljoprivrednih gazdinstava u Ministarstvu.

**(2) Podrška razvoju tržišne proizvodnje mlijeka**

**Član 7**

Podrška se daje proizvođačima koji predaju mlijeko registrovanim - odobrenim objektima za preradu mlijeka (mljekarama/sirarama), a koji su upisani u Registar odobrenih objekata u Upravi za bezbjednost hrane, veterinu i fitosanitarne poslove. Visina osnovne premije određuje se godišnjim Planom korišćenja sredstava prema finansijskim mogućnostima za godinu u kojoj se daje podrška.

**Uslovi podrške**

Uslov za dobijanje premije je da je isporučena količina mlijeka po gazdinstvu minimum 400 litara mjesečno i da je mlijeko u skladu sa kriterijumima kvaliteta sirovog mlijeka u odnosu na broj mikroorganizama i somatskih ćelija u skladu sa Uredbom o posebnim zahtjevima higijene za proizvode životinjskog porijekla.

**(3) Podrška ratarskoj i povrtarskoj proizvodnji kao i proizvodnji povrća u zaštićenom prostoru**

**Član 8**

Podsticaji obuhvataju podršku aktivnostima koje se odnose na investicije za povećanje obima ratarske i povrtarske proizvodnje.

Učešće u finansiranju nabavke poljoprivredne mehanizacije, priključnih mašina, uredjaja i opreme u cilju intenziviranja procesa proizvodnje na otvorenom i u zaštićenom prostoru.

Povećanje površina u zaštićenom prostoru (plastenika i staklenika) za povrtarsku proizvodnju, učešće u troškovima nabavke sistema za navodnjavanje i opreme za rad u ovim objektima.

Prihvatljive investicije

- izgradnja, rekonstrukcija i adaptacija različitih oblika zaštićenog prostora /staklenici i plastenici/ i

opreme za navodnjavanje, ventilaciju, grijanje odnosno hlađenje zaštićenog prostora;

* izgradnja ili rekonstrukcija objekata za skladištenje povrća sa prostorima za sortiranje i pakovanje;
* nabavka sadnog materijala u ratarskoj i povrtarskoj proizvodnji;
* podrška ratarskoj i povrtarskoj proizvodnji po jedinici površine,
* nabavka poljoprivredne mehanizacije, priključnih mašina i opreme za obradjivanje zemljišta, sadnju, sjetvu, berbu, žetvu, pakovanje, prevoza i skladištenje polj. proizvoda.

Uslovi prihvatljivosti

Korisnici moraju posjedovati ili imati u zakup poljoprivredno zemljište za gajenje ratarskih i

povrtarskih kultura.

Minimalne površine za podršku proizvodnje pojedinih kultura su:

- gajenje na otvorenom polju, površina koja nije manja od 2000m2;

- zaštićeni prostor (plastenik ili staklenik), površina koja nije manja od 50m²;

Ne mogu se sabirati površine uzgoja različitih vrsta povrća za ispunjavanje navedenog minimuma.

Ukoliko je predmet investicije izgradnja plastenika/staklenika, potrebno je dostaviti odobrenje,

ovjerenu projektnu dokumentaciju i sertifikat (atest) kojim se potvrđuje da plastenik/staklenik može

izdržati opterećenje od minimum 100 kg/m2 i udare vjetra jačine minimum 50km/h.

(4) Podrška organizovanju i razvoju organske poljoprivredne proizvodnje

Član 9

Podsticaji organizovanju i razvoju organske poljoprivredne proizvodnje obuhvataju podršku aktivnostima koje se odnose na investicije u razvoj organske poljoprivredne proizvodnje u bilo kom segmentu poljoprivredne proizvodnje. Ciljevi ove mjere su sadržani u potrebi povećanja dodatne vrijednosti poljoprivrednih proizvoda kroz organizovanje organske poljoprivredne proizvodnje.

Prihvatljive investicije

- organizovanje organske proizvodnje u stočarskom sektoru;

- podizanje i opremanje proizvodnih ratarskih, povrtarskih i voćnih zasada prema standardima za organsku proizvodnju;

- unapređenje i organizovanje organskih pčelinjaka.

Podsticajima se obuhvataju aktivnosti u prelaznom periodu za uključivanje i prilagođavanje subjekata u organsku proizvodnju i podrška sertifikaciji organski proizvedenih gotovih proizvoda.

* podrška podizanju novih organskih zasada,
* podrška u nabavci, sjemenskog i sadnog materijala, nabavci organskih djubriva i dozvoljenih sredstava za zaštitu i dr.).

Prelazni period je određeni vremenski period, potreban za prelazak iz proizvodnje koja nije organska u organsku proizvodnju, u kojem se primjenjuju metode organske proizvodnje i pravila utvrđena Zakonom o organskoj proizvodnji.

Uslovi prihvatljivosti

Za ostvarivanje prava na ovu podršku poljoprivredni proizvođači moraju biti registrovani u Registar subjekata u organskoj proizvodnji u skladu sa važećim propisima.

Podrška se daje za organsku proizvodnju u navedenim granama poljoprivredne proizvodnje, u iznosima koji se predvide godišnjim Planom korišćenja sredstava za podsticaj razvoja poljoprivrede.

(5) Podrška proizvodnji i razvoju voćarstva

Član 10

Podsticaji obuhvataju podršku aktivnostima koje se odnose na investicije za podizanje novih voćnih zasada. Nabavku sadnica kontinentalnog voća, kao i zasada raznog bobičastog i koštunjavog voća.

Prihvatljive investicije

- nabavka sadnog materijala (sadnica kontinentalnog i bobičastog i koštunjavog voća) u skladu sa zakonskim propisima u ovoj oblasti.

- izgradnja i/ili rekonstrukcija objekata za skladištenje voća, sa prostorima za sortiranje i pakovanje.

- nabavka opreme za preradu voća.

Uslovi prihvatljivosti

Korisnici moraju posjedovati ili imati u zakup poljoprivredno zemljište za podizanje voćnih zasada.

Zasadi moraju biti na površini većoj od 1000 m2.

Ukoliko je predmet investicije izgradnja i rekonstrukcija objekata, potrebno je dostaviti odobrenje i ovjerenu projektnu dokumentaciju.

Ukoliko je predmet investicije nabavka sadnog materijala uz zahtjev se prilaže deklaracija o kvalitetu sadnog materijala.

Korisnici moraju biti upisani u Registar kod Ministarstva nadležnog za poslove poljoprivrede (daljem tekstu Ministarstvo), do dana podnošenja zahtjeva.

Detaljni uslovi i kriterijumi biće opisani u Javnom pozivu.

**(6) Podrška proizvodnji ljekovitog i aromatičnog bilja**

**Član 11**

Podsticaji obuhvataju podršku aktivnostima koje se odnose na investicije za podizanje zasada ljekovitog i aromatičnog bilja, nabavku opreme za sušenje, pakovanje ljekovitog bilja.

Prihvatljive investicije se odnose na nabavku sadnica u skladu sa zakonskim propisima u ovoj oblasti kao i materijala koji se koristi kod podizanja i održavanja ove vrste zasada (kolčevi, ograde, zaštite mreže itd), nabavku đubriva koje je potrebno za zasnivanje zasada, nabavku mašina i uređaja.

Uslovi prihvatljivosti

Korisnici moraju posjedovati poljoprivredno zemljište ne manje od 1000m2 za sadnju i uzgoj ljekovitog i aromatičnog bilja.

Podrška se utvrđuje na osnovu zasijane/zasađene površine pod uslovom da je procenat prijema sadnica preko 80 %, minimum.

Kod nabavke opreme za proizvodnju eteričnih ulja prednost za ostvarivanje ove podrške imaju udruženi uzgajivači ljekovitog bilja (uslov je da ih je najmanje petoro).

Ukoliko je predmet investicije nabavka sadnog materijala uz zahtjev se prilaže deklaracija o kvalitetu sadnog materijala.

Korisnici moraju biti upisani u Registre kod Ministarstva nadležnog za poslove poljoprivrede do dana podnošenja zahtjeva.

(7) Podrška korišćenju planinskih pašnjaka

Član 12

Podrška se odnosi na podršku poljoprivrednim gazdinstvima koja najmanje tri mjeseca u kalendarskoj godini drže stoku (svoju i uzetu na mljkarinu) na katunima po uslovnom grlu. Minimalan broj za podršku je 3 uslovna grla goveda, minimum 30 grla koza odnosno 30 grla ovaca u stadu . Preduslov za goveda, ovce i koze je da su grla obilježena ušnim markicama i njihovo kretanje na katun prijavljeno u skladu sa zakonom. Premije po uslovnom grlu će biti precizirane Javnim pozivom. Ukoliko je ukupna visina zahjteva za podršku veća od planiranog iznosa, proporcionalno se smanjuje plaćanje po uslovnom grlu.

(8) Promocija poljoprivrednih proizvoda i poljoprivrede, i edukacija poljoprivrednih proizvođača

Član 13

Promocija poljoprivrede i poljoprivrednih proizvoda se sprovodi kroz podršku raznim vidovima promotivnih kampanja i programima koje predlažu udruženja poljoprivrednih proizvođača:

- organizovanje sajmova, izložbi i drugih manifestacija u cilju prezentacije poljoprivrednih proizvoda i proizvođača na području opštine Rožaje;

- učešće na regionalnim i međunarodnim poljoprivrednim sajmovima, izložbama i studijska putovanja;

- organizovanje edukacija iz oblasti poljoprivredne proizvodnje i izdavanju stručnih časopisa iz oblasti poljoprivrede i ruralnog razvoja.

Pored registrovanih poljoprivrednih proizvođača korisnici ovih podsticaja mogu biti i registrovana udruženja iz oblasti poljoprivrede.

Uz zahtjev za dodijelu sredstava korisnik podnosi program i detaljnu specifikaciju troškova (za organizovanje sajmova, edukacija i sl.) ili predračun (za učešće na sajmovima, izložbama i sl.).

Podrška će se obezbijediti do 50% od prihvatljivih troškova, na osnovu obrazloženog zahtjeva o učešću i ispostavljenim fakturama.

(9) Podrška unapređenju pčelarstva

Član 14

Podsticajnim mjerama potrebno je planirati sredstva za unapređenje pčelarstva.

Podsticajne mjere odnosiće se na projekte za poboljšanje kvaliteta proizvodnje meda, a biće povezana sa politikom kvaliteta iz strategije razvoja poljoprivrede i ruralnih područja Crne Gore.

Podsticaji obuhvataju i podršku aktivnostima koje se odnose na investicije za formiranje ili proširenje pčelinjaka, nabavku opreme i ljekova za pčelinja društva a posebne mjere treba planirati za mlade pčelare mlađe od 30 godina.

Prihvatljive investicije

- formiranje ili proširenje pčelinjaka sa pripadajućom opremom;

- nabavka opreme za pčelarenje (vrcanje, skladištenje, punjenje meda i sl.), kao i oprema za očuvanje kvaliteta i zdravstvene ispravnosti meda i drugih pčelinjih proizvoda;

- nabavka antivaroznih podnjača, ljekova i prihrane za pčelinja društva;

- posebna podrška mladim pčelarima;

- izgradnja, rekonstrukcija i adaptacija objekata za vrcanje, skladištenje, punjenje ili pakovanje meda i

drugih pčelinjih proizvoda.

Uslovi prihvatljivosti

Ukoliko je predmet investicije formiranje pčelinjaka (početnik) broj pčelinjih društava na kraju investicije ne može biti manji od 5 društava;

Ukoliko je predmet investicije proširenje postojećih pčelinjaka, broj pčelinjih društava mora biti uvećan za najmanje 3 društva.

Ukoliko je predmet investicije izgradnja/rekonstrukcija/adaptacija objekta, korisnik mora da ima najmanje 20 pčelinjih društava.

Ukoliko je predmet investicije nabavka opreme, antivaroznih podnjača, ljekova i prihrane za pčelinja društva broj, ne smije biti manji od 10 pčelinjih društava;

Mladi pčelari su osobe mlađe od 30 godina i u svom vlasništvu treba da posjeduju najmanje 5 pčelinjih društava.

Pčelari moraju imati podržani broj pčelinjih društava u vlasništvu u trenutku objavljivanja javnog poziva za ostvarivanje prava na podsticaje.

**(10) Podrška razvoju slatkovodnog ribarstva i lovstva**

**Član 15**

Podrška sektoru slatkovodnog ribarstva se odnosi na podršku modernizacije postojećih uzgajališta sa pratećim objektima.

Podrška u nabavci riblje mladji za poribljavanje rječnih vodotoka.

Podrška unapredjenju lovstva podrazumijeva učešće u finansiranju razvoja lovnog turizma, lova kao privredne djelatnosti i unapredjenje korišćenja lovnog područja.

Realizacija ove podrške ostvaruje se u saradnji sa korisnikom lovišta na području opstine Rozaje, posebnim ugovorom o sufinansiranju lovstva između Opstine i korisnika lovišta.

Prihvatljive investicije

* nabavka riblje mlađi;
* rekonstrukcija uzgajališta;
* izgradnja, rekonstrukcija i opremanje skladištnih prostora;
* nabavka opreme za poboljšanje efikasnosti rada, kao i opreme za zaštitu uzgajališta od predatora.

Uslovi prihvatljivosti

Ukoliko je predmet investicije refundiranje troškova poribljavanja ili nabavke opreme uz zahtjev se prilaže dozvola, fakture i druga dokumenta.

Korisnici moraju posjedovati dozvolu za obavljanje djelatnosti. Ukoliko je predmet investicije izgradnja i rekonstrukcija objekata, potrebno je dostaviti dozvolu i ovjerenu projektnu dokumentaciju.

**(11) Podrška analizi pedoloških profila zemljišta**

**Član 16**

Analizom zemljišta na parametre kontrole plodnosti, poljoprivredni proizvođači dobijaju preporuke o pravilnom đubrenju za naredne četiri godine.

**Prihvatljive investicije**

* participacija do 50% u troškovima osnovne analize pedoloških profila zemljišta;

Uslovi prihvatljivosti

Nakon dostave računa o urađenoj pedološkoj analizi zemljišta sa rezultatima analize i preporukama o količinama unosa đubriva od strane Biotehničkog instituta. Pravo na podršku se ostvaruje svake treće godine.

**(12) Podrška pokretanju poslovanja mladih poljoprivrednih proizvođača**

**Član 17**

Podrška se daje mladim ljudima koji su nezaposleni i imaju završenu srednju školu, smjer poljoprivreda ili poljoprivredni fakultet, koji posjeduju poljoprivredno zemljište i žele da se bave poljoprivredom. Podrška u izgradnji, rekonstrukciji i adaptaciji objekata različitih namjena u svrhe obavljanja poljoprivredne djelatnosti.

Podrška u nabavci poljoprivredne mehanizacije, opreme i uredjaja.

Procjena prihvatljivosti zahtjeva se donosi na osnovu biznis plana i prateće dokumentacije tražene

Javnim pozivom.

**Uslovi prihvatljivosti**

Pravo na podršku imaju fizička lica starosti od 18-30 godina, koja su na evidenciji Zavoda za zapošljavanje, završena srednja škola, smjer poljoprivreda ili poljoprivredni fakultet, posjeduje poljoprivredno zemljište na svoje ime.

**Prihvatljive investicije**

Do 30% investicije, opravdanih troškova prikazanih u biznis planu.

**(13) Podrška programu zaštite biljaka**

**Član 18**

Podrška se daje poljoprivrednim proizvođačima koji vode evidenciju sredstava za zaštitu kojeu upotrebljavaju na svome gazdinstvu.

Evidencija se vodi za svaku kulturu pojedinačno i obuhvata naziv sredstva za zaštitu, aktivnu materiju, datum tretiranja, vrijeme tretiranja (prije podne, popodne), količinu, površinu, koncentraciju, fenofaze razvoja biljke i dr.

**Uslovi prihvatljivosti**

Pravo na podršku imaju svi poljoprivredni proizvođači koji uredno vode evidenciju upotrebe hemijskih sredstava za zaštitu bilja. Podrška se daje nakon dostave kontrole proizvoda na ostatke hemijskih sredstava u poljoprivrednim proizvodima u iznosu do 50% uplaćene sume za kontrolu.

**(14) Podrška razvoju ruralnog turizma**

**Član 19**

**R**uralni turizam na području opštine Rožaje je nedovoljno razvijen. Za taj vid turizma postoje ogromni prirodni resursi, koji još nijesu valorizovani na pravi način a koji zbilja predstavljaju ogroman potencijal.

Ponuda ruralnog turizma u opštini Rožaje treba da se bazira na boravku u tradicionalnim smještajnim kapacitetima, učešću u seoskim poljskim i zanatskim radovima, pješačenju, jahanju, vožnji biciklom.

Gastro ponude iz domena tradicionalnih proizvoda (jagnjećeg mesa, pršut, sir, kajmak, med itd.) edukacija i direktno učešće u pripremanju samih proizvoda.

Cilj je formiranje porodičnih poljoprivrednih gazdinstava kao vid ugostiteljsko-turističkih objekata, koji će poboljšati kvalitet života u ruralnom području opštine.

Podsticaji obuhvataju

Učešće u troškovima izrade projektne dokumentacije (Glavnog projekta) za rekonstrukciju ruiniranog objekta ili ostatka seoske kuće u ruralnom području opštine. Namjena objekta može da bude isključivo u turističke svrhe (Porodična poljoprivredna gazdinstva-ugostiteljski objekti u ruralnom području sa smještajem).

Opis mjere i kriterijumi za podršku: ova podrška odnosi se na učešće u troškovima do 50% za izradu projektne dokumentacije za rekonstrukciju i renoviranje postojećeg objekta, do 60% mladim od 18 do 30 godina kao i ženama nosiocima domaćinstva.

Korisnici su:

1) fizička lica - (preduzetnici) sa stalnim prebivalištem u Rožajama u trajanju od najmanje 5 godina do objave javnog poziva, koji su registrovani poljoprivredni proizvođači;

2) pravna lica čije sjedište firme je u Rožajama i koji posjeduju ili imaju u dugogodšnji zakup nepokretnu imovinu u ruralnom području opštine, koji su registrovani poljoprivredni proizvođači.

Način plaćanja je na osnovu zahtjeva za isplatu, na žiro račun korisnika.

Procedura realizacije: Uslovi za korišćenje ovih sredstava biće definisani u javnom pozivu.

Uz zahtjev se dostavlja Glavni projekat na koji je izvršena revizija i predat zahtjev za građevinsku dozvolu, kao i račun i Ugovor sa ovlašćenim projektantom o izradi projektne dokumentacije sa odgovarajućom uplatnicom o uplati iznosa za izradu projektne dokumentacije.

**(15) Upravljanje rizicima u poljoprivredi i participacija u osiguranju poljoprivrednim proizvođačima**

**Član 20**

Participacija u osiguranju poljoprivrednim proizvođačima se obezbjeđuje za oba supružnika, ukoliko žive na selo i bave se poljoprivredom kao jedinim zanimanjem pri čemu ni jedan od supružnika nema primanja po drugom osnovu.

Participacija u osiguranju usjeva i stočnog fonda, radi smanjenja negativnih posljedica od šteta prouzrokovanih dejstvom elementarnih vremenskih nepogoda.

**Uslovi prihvatljivosti**

Uslove prihvatljivosti u participaciji u osiguranju poljoprivrednim proizvodjačima je odredilo resorno ministarstvo dok bi opština učestvovala od 20-30 % (u zavisnosti od raspoloživih sredstava u godini kada se mjera realizuje) za proizvođače sa područja opštine Rožaje čiji osnov osiguranja je poljoprivreda. Predhodno bi resorno ministarstvo i opština potpisali sporazum o saradnji koji se odnosi na participaciji opštine kao partnera u plaćanju doprinosa poljoprivrednim proizvođačima.

Pravo na podršku u participaciji dijela troškova za osiguranje poljoprivrednih usjeva i stočnog fonda od šteta (poplava, požara, suša i dr.), imaju registrovani poljoprivredni proizvodjači.

Pravo na naknadu štete imaju poljoprivredni proizvodjači koji su prije nastanka štete usljed dejstva elementarnih nepogoda, osigurali usjeve i stočni fond. Uz zahtjev za naknadu štete podnosi se izvještaj Komisije za procjenu šteta.

**(16) Podrška vodosnadbijevanju ruralnih područja**

**Član 21**

Ruralna područja obezbjeđuju hranu i druge sirovine poljoprivrednog porijekla za narastajuće potrebe stanovništva uz ostvarivanje konkurentnog dohotka. Ruralna područja su pogodna za održivo gazdovanje prirodnim resursima (zemljište, voda, šume), odnosno očuvanje prirode i životnog ambijenta čija je osnovna karakteristika održivost.

Veoma je važno stvoriti uslove da bi se postigli ciljevi koji se odnose na zadržavanje stanovništva u selima, podstaći rast kvaliteta života na selu, omogućiti urbanom stanovništvu da se naseljava u ruralnim područjima, povećati konkurentnost proizvodnje i dr.

Ruralna područja opštine Rožaje su prilično bezvodna i nedostatak vode će u budućnosti predstavljati ozbiljan problem, naročito za stočare, i veoma će biti izražen tokom ljetnjeg perioda. Zato je potrebno vršiti organizovano snadbijevanje ruralnih područja na način kako bi doprinijeli povoljnijim uslovima življenja na selu.

**Uslovi prihvatljivosti**

Pravo na podršku imaju poljoprivredni proizvođači sa teritorije opštine Rožaje koji žive na selu u ruralnim područjima. Predmet podrške je participacija u troškovima snadbijevanja vodom, tj. izgradnji seoskih vodovoda, bunara poilišta za stoku, kao i dopremanja vode.

Podrška vodosnadbijevanju se realizuje u skladu sa opštinskim propisima a nakon dostave uplatnice o izmirenim troškovima snadbijevanja vodom od strane Komunalnog preduzeća u iznosi do 50% od troškova dopremanja vode.

Način i uslovi vodosnadbijevanja biće precizirani posebnim opštinskim podzakonskim aktima u skladu sa važećom zakonskom regulativom iz oblasti vodoprivrede.

III NAČIN I POSTUPAK ZA OSTVARIVANJE PRAVA NA PODSTICAJE

Član 22

Pravo na podsticaje ostvaruju fizička i pravna lica registrovana za obavljanje poljoprivredne djelatnosti kao i odgovarajuće NVO čiji su ciljevi i djelatnost poljoprivreda i koja imaju prebivalište, odnosno sjedište na području opštine Rožaje(u daljem tekstu: korisnici), koji poljoprivrednu djelatnost obavljaju na teritoriji Opštine Rožaje osim pčelara koji mogu da imaju seleće pčelinjake u drugim opštinama.

Član 23

Pravo na podsticaje iz ove Odluke, korisnici mogu ostvariti ako:

- ispunjava uslove propisane ovom Odlukom;

- nema neizmirenih poreskih obaveza prema organima lokalne uprave;

- za istu investiciju nije duplo korisnik podrške i od Ministarstva poljoprivrede i ruralnog razvoja.

Uslovi za ostvarivanje prava na podsticaje moraju biti ispunjeni najkasnije u trenutku objavljivanja javnog poziva.

Sve provjere i kontrolu u vezi ostvarivanje prava na podsticaje vršit će organ lokalne uprave nadležan za poslove poljoprivrede i ruralnog razvoja.

Član 24

Sredstvima podsticaja ne nadoknađuju se:

- troškovi poreza, carine, uvoza, administrativne takse i slični troškovi;

- kupovina i zakup poljoprivrednog zemljišta i postojećih objekata;

- troškovi obrtnih sredstava i operativni troškovi;

- troškovi sopstvenog rada (zarada, doprinosa).

Član 25

Kada se kao uslov prihvatljivosti pojavljuje posjedovanje poljoprivrednog zemljišta korisnici moraju posjedovati poljoprivredno zemljište u svom vlasništvu ili u vlasništvu članova njegove porodice.

Članovima porodice u smislu ove odluke smatraju se: bračni drug, roditelji i djeca registrovanog poljoprivrednog proizvođača.

Ukoliko ne posjeduje svoje poljoprivredno zemljište, korisnik može uzeti pod zakup poljoprivredno zemljište, za period ne kraći od 5 godina, počev od kalendarske godine za koju se podnosi zahtjev za korišćenje podsticaja.

Član 26

Izgradnja, rekonstrukcija ili adaptacija objekata se ne može podržati na zemljištu pod zakupom koji je kraći od 15 godina ili objektu na kojima su u katastru upisani tereti i ograničenja (hipoteka, zabrana opterećenja, otuđenja i sl.).

Član 27

Jedan poljoprivredni proizvođač u jednoj godini može ostvarivati pravo na podsticaj u više različitih grana, a najviše po jednom osnovu u jednoj grani proizvodnje.

**Iznos podrške**

Član 28

Podrška se obezbjeđuje u iznosu od 10 do 50% od prihvatljive investicije za sve investicije bez PDV, sa izuzetkom za podršku mladim poljoprivrednim proizvođačima, ne mlađim od 18 godina i ne starijim od 30 godina u iznosu do minimum 30% i ženama poljoprivrednim proizvođačima.

Tačni procenti podrške će biti određeni planom podsticaja.

Član 29

Ukoliko ukupan iznos podnijetih zahtjeva za određena podsticajna sredstva prevazilazi budžetom planirani iznos sredstava, proporcionalno se smanjuje jedinični podsticajni iznos, a ukoliko za određena podsticajna sredstva nema dovoljno zahtjeva preostala planirana sredstva mogu se preusmjeriti za drugu podsticajnu mjeru.

Postupak ostvarivanja prava

Član 30

Postupak za ostvarivanje prava na podsticaje pokreće i vodi nadležni organ za poslove poljoprivrede i ruralnog razvoja, objavljivanjem javnog poziva za dodijelu podrške koji se objavljuje u najmanje jednom dnevnom listu, na oglasnoj tabli i internet stranici Opštine Rožaje.

Javni poziv obavezno sadrži:

- vrste podsticaja;

- iznose po pojedinim vrstama podsticaja;

- korisnici podrške;

- uslove predviđene po vrstama podsticaja;

- dokumenta koje je podnosilac zahtjeva dužan da priloži uz zahtjev;

- rok podnošenja zahtjeva;

- i druge dokaze o neophodnim činjenicama i okolnostima.

Izuzetno iz stava 1 podsticaji koji se odnose na upravljanje rizicima u poljoprivredi i promociji poljoprivrede i poljoprivrednih proizvoda dodjeljuju se bez javnog oglašavanja na osnovu dostavljenih dokaza o pretrpljenoj šteti i na osnovu dostavljenih programa i planova.

Nadležni organ može produžiti rok za podnošenje zahtjeva, ukoliko procijeni da treba (u slučajevima malog broja zahtjeva ili sl.).

Član 31

Zahtjev za ostvarivanje prava po javnom pozivu podnosi lice odnosno korisnik lično.

U slučaju spriječenosti (slučajevi teže bolesti, bolničkog i kućnog liječenja i sl.) u ime korisnika može podnijeti i član domaćinstva, odnosno drugo ovlašćeno lice uz ovjerenu punomoć za zastupanje pod uslovom da je zahtjev podnesen u propisanom roku i da glasi na ime registrovanog proizvođača.

Član 32

Dokumenta koja se dostavljaju uz zahtjev za ostvarivanje prava na podsticaj moraju da glase na podnosioca zahtjeva i prilažu se u originalu ili ovjerenoj kopiji.

Svi podneseni dokumenti ne smiju biti stariji od 6 mjeseci od dana podnošenja zahtjeva.

Za nabavljena sredstva i opremu u inostranstvu uz zahtjev se prilaže i prateća carinska dokumentacija.

Član 33

Iznos podsticaja se utvrđuje nakon obrade i obračuna prispjelih zahtjeva za svaku vrstu podsticaja u zavisnosti od broja zahtjeva i u skladu sa iznosom koji je utvrđen Planom iz člana 3 ove Odluke.

Nadležni organ prije odobravanja novčanih podsticaja, obilazi proizvođače koji su dostavili kompletnu dokumentaciju i uvidom na licu mjesta, vrši provjeru podataka i uslova propisanih ovom Odlukom i o tome sačinjava zapisnik sa ocjenom i mišljenjem o ispunjavanju uslova za korišćenje novčanih podsticaja.

Na osnovu priložene dokumentacije i uvida na licu mjesta nadležni organ konstatuje ispunjenost uslova za ostvarivanje prava na podsticajna sredstva i rješenjem odobrava isplatu novčanih podsticaja korisnicima.

Neblagovremene i nepotpune zahtjeve nadležni neće razmatrati.

Član 34

Isplata podsticajnih sredstava vrši se direktnim plaćanjem na žiro račun korisnika.

Obaveze korisnika

Član 35

Korisnici prava dužni su namjenski koristiti podsticajna sredstva i ne mogu otuđiti ili drugom licu dati na korišćenje investiciju koja je predmet zahtjeva u periodu od 5 godina od dana ostvarivanja prava.

Kontrolu utroška odobrenih podsticajnih sredstava kontinuirano vrši organ nadležan za poslove poljoprivrede i ruralnog razvoja.

Korisnici koji nenamjenski koriste podsticajna sredstva, koje utvrdi nadležni organ, gube pravo na podsticajna sredstva o čemu nadležni organ donosi posebno rješenje kojim će se korisniku naložiti vraćanje sredstava.

U slučaju nenamjenskog korišćenja, korisnik je u obavezi da u cjelosti vrati dodijeljena sredstva u roku od 30 dana od dana prijema rješenja.

Lica koja su dala netačne podatke prilikom podnošenja zahtjeva, koje utvrdi nadležni organ, nemaju prava na podsticajna sredstva.

Član 36

Korisnici prava moraju čuvati dokumentaciju na osnovu koje su ostvarili pravo na podsticajna sredstva, najmanje pet godina od dana dobijanja podsticajnih sredstava.

IV KAZNENE ODREDBE

Član 37

Novčanom kaznom od 150,00 € do 10.000,00 € kazniće se za prekršaj organ ako:

- sredstva podsticaja dodijeljuje bez raspisanog javnog poziva (član 4 stav 1);

- sredstva podsticaja dodijeljuje suprotno načinu i postupku predviđenom ovom Odlukom u

(član 4 stav 1);

Za prekršaj iz stava 1 ovog člana kazniće se i odgovorno lice u pravnom licu novčanom kaznom

od 20,00 € do 1000,00 €.

Član 38

Novčanom kaznom od 150,00 € do 10.000,00 € kazniće se za prekršaj pravno lice ako:

- nenamjenski koristiti podsticajna sredstva (član 4 stav 1);

- ne čuva dokumentaciju koja se odnosi na ostvarivanje prava na podsticaj najmanje pet godina od dana dobijanja podsticajnih sredstava.

Za prekršaj iz stava 1 ovog člana kazniće se i odgovorno lice u pravnom licu novčanom kaznom

od 20,00 € do 1.000,00 €.

V PRELAZNE I ZAVRŠNE ODREDBE

Član 39

Za realizaciju ove Odluke odgovoran je organ lokalne uprave nadležan za poslove poljoprivrede.

Obaveze prema korisnicima programa izvršavaće se po dinamici utvrđenoj budžetskim planom

potrošnje za tekuću godinu.

Član 40

Ova Odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj: 02-016/24-153

Rožaje, 29.05.2024.godine

SKUPŠTINA OPŠTINE ROŽAJE

Predsjednik Skupštine,

Almir Avdić, s. r.